บอร์ดตลท.ดันศักรินทร์-ชนิตรขึ้นรองผู้จัดการ
ตลท.ปรับโครงสร้าง ดัน &#8220;ศักรินทร์ชนิตร&#8221; ขึ้นรองผู้จัดการ โยก &#8220;สุภกิจ&#8221; คืนสายงานกำกับตลาด
17 ส.ค. 2554

ตลท.ปรับโครงสร้าง ดัน “ศักรินทร์ชนิตร” ขึ้นรองผู้จัดการ โยก “สุภกิจ” คืนสายงานกำกับตลาด
แหล่งข่าวจากวงการตลาดทุน เปิดเผยว่า วันที่ 17 ส.ค.นี้ คณะกรรมการตลาดหลักทรัพย์แห่งประเทศไทย (ตลท.) จะหารือเกี่ยวกับการปรับโครงสร้างผู้บริหารของตลาดหลักทรัพย์ฯ รองรับการเกษียณของนายสุทธิชัย จิตรวาณิช รองผู้จัดการสายงานกฎหมาย นางนงราม วงษ์วานิช รองผู้จัดการสายงานปฏิบัติการ และนายพันธ์ศักดิ์ เวชอนุรักษ์ รองกรรมการผู้อำนวยการสถาบันกองทุนเพื่อพัฒนาตลาดทุน 
ทั้งนี้ มีความเป็นไปได้สูงที่บอร์ดจะเลื่อนตำแหน่งให้ นายศักรินทร์ ร่วมรังษีผู้ช่วยผู้จัดการสายงานกำกับตลาดขึ้นเป็นรองผู้จัดการสายงานกฎหมาย แทนนายสุทธิชัย และเลื่อนตำแหน่งให้ นายชนิตร ชาญชัยณรงค์ ผู้ช่วยผู้จัดการกลุ่มงานผู้ออกหลักทรัพย์และบริษัทจดทะเบียนขึ้นมาเป็นรองผู้จัดการสายงานผู้ออกหลักทรัพย์และบริษัทจดทะเบียน 
นอกจากนี้ จะโยกนายสุภกิจ จิระประดิษฐกุล ผู้ช่วยผู้จัดการ กลุ่มงานปฏิบัติการ 1 มาดูแลสายงานกำกับตลาดแทนนายศักรินทร์
สำหรับการปิดรับสมัครผู้ชิงตำแหน่งเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แหล่งข่าวเปิดเผยว่า มีผู้ยื่นใบสมัครจำนวน 3 คน ซึ่งหนึ่งในนั้นคือ นายรพี สุจริตกุล อดีตประธานกรรมการบริหาร บลจ.กสิกรไทย